กทม.เร่งฉีดวัคซีน 4 สัปดาห์ 7 แสน 5 หมื่นโดส พร้อมเชิญชวนผู้สูงอายุเข้ารับวัคซีน
พลตำรวจเอก อัศวิน  ขวัญเมือง ผู้ว่าราชการกรุงเทพมหานคร กล่าวถึงความคืบหน้าการฉีดวัคซีนในพื้นที่กรุงเทพมหานคร ณ  “หน่วยความร่วมมือกรุงเทพมหานคร – หอการค้าไทย” ในเดือนสิงหาคมนี้ จะได้วัคซีน จำนวน 750,000 โดส โดยกระทรวงสาธารณสุขจะทยอยแบ่งส่งให้ทุกสัปดาห์คือ สัปดาห์ที่ 1-3 จัดส่งสัปดาห์ละ 175,000 โดส และสัปดาห์ที่ 4 จัดส่ง  225,000  โดส ซึ่งกรุงเทพมหานครจะจัดฉีดให้แก่ 3 กลุ่มหลักคือ ผู้สูงอายุ หญิงตั้งครรภ์และผู้ที่ลงทะเบียนผ่านโครงการไทยร่วมใจฯ ในคิวเดิมที่เลื่อนตามลำดับต่อไป  ส่วนวัคซีนอีกจำนวน 500,000 โดส ที่กำลังทยอยมาจะนำไปใช้โรงพยาบาลสำหรับผู้ที่ลงทะเบียนผ่านหมอพร้อมและสำรองสำหรับเข็มที่สอง รวมถึงใช้ควบคุมเชิงรุกในการลงพื้นที่ของทีม CCRT และเตรียมไว้สำหรับการควบคุมโรคหากเกิดการระบาดเป็นคลัสเตอร์  ขณะเดียวกันพบว่าประชาชนในกลุ่มผู้สูงอายุติดขัดปัญหาการลงทะเบียนผ่านระบบออนไลน์ แต่สะดวกในลงทะเบียนผ่านทางโทรศัพท์มากกว่า กรุงเทพมหานครจึงปรับเปลี่ยนเพื่ออำนวยความสะดวกแก่ผู้สูงอายุ โดยร่วมกับสถานีโทรทัศน์ไทยพีบีเอสเปิดสายด่วนให้ผู้สูงอายุแจ้งความประสงค์รับวัคซีนผ่านทางหมายเลข 0 2790 2855 (40 คู่สาย) ส่วนผู้ที่ตั้งครรภ์สามารถ Walk-in เพื่อเข้ารับวัคซีนได้ ณหน่วยความร่วมมือฯ 12 จุด ซึ่งสามารถตรวจสอบข้อมูลเพิ่มเติมได้ทางเฟสบุคเพจ “ไทยร่วมใจกรุงเทพฯปลอดภัย”  หากกรุงเทพมหานครได้รับจัดสรรวัคซีนเพิ่มเติม จะเร่งฉีดให้กับประชาชนทันที  ขณะนี้ศักยภาพการให้บริการของหน่วยบริการสามารถรองรับประชาชนได้สูงสุดถึง 80,000 คนต่อวัน แต่จะฉีดตามจำนวนวัคซีนที่ได้รับจัดสรรโดยเร็วที่สุดสำหรับผู้สูงอายุที่ไม่สามารถเดินทางมายังศูนย์ฉีดวัคซีนได้ กทม. มีบริการฉีดวัคซีนให้ถึงที่บ้าน ขอให้ประสานแจ้งอาสาสมัครสาธารณสุข หรือศูนย์บริการสาธารณสุขใกล้บ้าน หรือเขตพื้นที่ เพื่อขอรับวัคซีนที่บ้านได้